
Модел на „Училище за родители“
I. Общи положения
Съвременният живот налага учители и родители да обединят усилията си, за да се преодолее пропастта между дома и училището, като е необходимо да работят заедно, в партньорство, да споделят информация, идеи, мнения в името на важните решения, които касаят децата и грижите за тях. Родителското участие в училищния живот на децата на възраст между 7 и 16 години е по- решаващ фактор от социалното положение на семейството, броя на членовете в семейството или образованието на родителите. „Родителите са първите и постоянни учители на детето. Те играят съществена роля, за да подпомогнат децата си да учат. Семейното учене е мощен инструмент за достигане до някои от най- уязвимите групи в нашето общество. То има потенциала да подсили ролята на семейството и да промени нагласите към образованието, помагайки да се изградят силни местни общности и да се разшири участието в ученето“. Все повече се откроява връзката между емоционалната сигурност и привързаост, която получава детето в любяща среда, и развитието на познавателните му способности и интерес към света.
II. Цели:
1. Изграждане на доверителна връзка между родител и институция, като ученикът е поставен в центъра.
2. Преодоляване на напрежението в комуникацията ученици – родители – учители и изграждане на трайна и хармонична връзка с децата.
3. Повишаване ефективността на процеса на възпитание и обучение в условия на криза на ценности. 
III. Задачи:
1. Насърчаване на родителите да се включват активно във възпитанието и образованието на децата;
2. Насърчаване на родителите да се включват в научаването на уроците и домашните занимания и проектите на децата си;
3. Консултиране на родителите, активно участие на родителите във вземането на решения, засягащи учебния процес;
4. Промяна в подхода на учителите в работата им с родители и ученици.
5. Възпитаване на мотивация у децата за самоусъвършенстване.
IV. Целева група:
Родители, учители, ученици
V. Дейности:
1. Договаряне между семейството и училището: сключване на социален договор между училище- родител- ученик – изгражда партньорски отношения между училището и семейството, като постига координираност на действията и усилията. Чрез социалното договаряне, в което ясно са дефинирани целите и ценностите на III ОУ „Ангел Кънчев“, се утвърждава активната роля на родителите и партньорските взаимоотношения между тях и училището, както и правата  и отговорностите на всяка една от страните; /Приложение- Социално договаряне/
2. Организиране на кръгли маси /учители- родители- ръководство/, училищна конференция;
3. Тематични вечери- предложения за теми за дискусия: 
· подходящи за родители, чиито деца са в начален етап- „Връзка между чувствата и емоциите на детето и неговите страхове“, „Как да се справим с ревността между децата“, „Какво трябва да знае и прави родителят на първокласника“, „Борбата за надмощие между родители и деца. Ефективни родителски подходи“, „Модели на добрия родител“;
· теми, подходящи за родители на тийнейджъри- „Причини за агресията у тийнейджърите и как да се справим с това“, „Как да предпазим и говорим с децата си за опасностите и последиците от сексуално насилие във възрастта след 12 години“, „Родителите ми се развеждат- какво се случва с мен“, „Как да помогнем на тийнейджъра да изгради адекватно самооценка въпреки кризите на идентичността, които преживява“.
4. Участие на родителите заедно с децата си в програми, проекти, занимания, игри-  за облагородяване на околната среда, училищния двор, подготовката на училищни празници, участие в доброволчески инициативи в помощ на уязвими групи;
5. Участие на родителите в класната стая като помощник- учители или организатори на извънкласни дейности- в клубове по интереси, занимални, образователни екскурзии, родителите да споделят интересни преживявания, професионален опит и умения, обогатявайки заниманията в класната стая.

